7. ΣΥΝΤΑΚΤ. ΠΡΑΞΙΣ υπ’ αριθμ. 100 της 8/11 Φεβρ. 1946 Περί κυρώσεως Νόμων και Β.Δ/των, εκδοθέντων εν Κρήτη και εις το εξωτερικόν καθ’ όν χρόνον η χώρα ετέλη υπό κατοχήν. Άρθρ.1.-1.Νόμοι εκδοθέντες κατά το διάστημα της υπό του εχθρού κατοχής της Χώρας, εν Κρήτη και εις το Εξωτερικόν, κατά παρέκκλισιν των Συνταγματικών διατάξεων περί της παρά του Ελεγκτικού Συνεδρίου επεξεργασίας των, κυρούνται εξ υπαρχής και θεωρούνται έγκυροι αφ’ ης εδημοσιεύθησαν εις την Εφημερίδα της Κυβερνήσεως. 2.Βασ. Δ/ματα, αποφάσεις και Διοικητικαί εν γένει πράξεις εκδοθείσαι βάσει των δια της παρούσης Συντακτικής Πράξεως κυρουμένων Νόμων θεωρούνται έγκυροι αφ’ ης εξεδόθησαν ή εδημοσιεύθησαν εις την Εφημερίδα της Κυβερνήσεως. Άρθρ.2.-Αι διατάξεις Νόμων εκδοθέντων εν Κρήτη και εις το Εξωτερικόν ως το άρθρ. 1 της παρούσης, περί αποκαταστάσεως των δια πολιτικούς λόγους εξελθόντων Αξιωματικών και Υπαξ/κών των τάξεων της Βασιλικής Αεροπορίας καλύπτουσι και τας περιπτώσεις της αργίας δ’ απολύσεως ή προσκαίρου παύσεως, εφ’ όσον αι ποιναί αύται επεβλήθησαν δι’ ανάμιξιν εις το κίνημα 1933 και 1935 εις Αξ/κούς και Υπ/κούς οίτινες μεταγενεστέρως απεστρατεύθησαν αυτεπάγγελτως ή τη αιτήσει των. Άρθρ.3.-Η ισχύς της παρούσης Συντακτικής Πράξεως ανατρέχει και άρχεται αφ’ ης ίσχυσαν αι δια ταύτης κυρούμεναι πράξεις. 8. ΨΗΦΙΣΜΑ ΣΤ’ της 15/20 Ιουλ. 1946 Περί της ισχύος και της εκκαθαρίσεως των Νομοθετημάτων της περιόδου των Κυβερνήσεων της εχθρικής στρατιωτικής κατοχής των ετών 1941-44. Η Δ’ Αναθεωρητική Βουλή των Ελλήνων έχουσα υπ’ όψιν τας πραγματικάς καταστάσεις αίτινες εδημιουργήθησαν εκ του γεγονότος της υπό των Κυβερνήσεων της περιόδου της εχθρικής στρατιωτικής κατοχής της Ελλάδας εκδοθείσης και τεθείσης εις εφαρμογήν Νομοθεσίας, της μέχρι σήμερον εφαρμογής της, και των μέχρι τούδε ακυρώσεων, επικυρώσεων και τροποποιήσεων τοιούτων νομοθετημάτων της επικειμένης λήξεως της εν άρθρ. 2 της υπ’ αριθμ. 58/45 Συντ. Πράξεως προθεσμίας, και τας εντεύθεν δυναμένας να προκύψωσιν διαταραχάς του οικονομικού και κοινωνικού βίου της χώρας αλλά και της Διοικητικής και Δικαστικής τάξεως. ΨΗΦΙΖΕΙ Άρθρ.1.-Νομοθετικαί Πράξεις των εν Ελλάδι Κυβερνήσεων της περιόδου της εχθρικής στρατιωτικής κατοχής της χώρας των ετών 1941-44, υφ’ οιονδήποτε τύπον και όνομα και ον εξεδόθησαν (Συντ. Πράξεως, Αναγκ. Νόμου, Ν.Δ/τος κλπ) διατηρούσιν την ην είχον κατά την 31 Μαΐου 1946 ισχύν ως απλοί Νόμοι μέχρι και της 31 Δεκ. 1946 εφ’ όσον οπωσδήποτε δεν ηκυρώθησαν ή δεν ακυρωθώσιν εφεξής. Η ως άνω προθεσμία δύναται να παραταθή δια πράξεως του Υπουργικού Συμβουλίου, δημοσιευομένης εις την Εφημερίδα της Κυβερνήσεως. Η προθεσμία του άρθρου 1. παρετάθη αλλεπαλλήλως δια των πράξεων Υπ. Συμβουλίου υπ’ αριθμ. 1051 της 11/17 Δεκ. 1947 (μέχρι 30/6/1948), αριθ. 530 της 2/3 Ιουνίου 1948 (μέχρι τέλους 1948), αριθ. 1118 της 24/30 Δεκ. 1948 (μέχρι τέλους 1949), αριθ. 1070 της 20/27 Δεκ. 1949 ( μέχρι τέλους 1950), αριθ. 1170 της 2/5 Δεκ. 1950 (μέχρι τέλους 1951), αριθ. 1317 της 18/21 Δεκ. 1951 (μέχρι τέλους 1952), αριθ. 1403 της 16/18 Δεκ. 1952 (μέχρι τέλους 1953) και αριθ. 148 της 23/29 Δεκ. 1953 και εν συνεχεία δια των κατωτέρω παρατιθεμένων πράξεων του Υπουργικού Συμβουλίου (Ηδ. 15 Επ.). Ακυρώσεις τοιούτων Νομοθετημάτων, γενόμεναι οπωσδήποτε μέχρι σήμερον, κυρούνται δια του παρόντος εκτός αν αφορώσι περιουσίαν του Δημοσίου. Άρθρ.2.-Η ακύρωσις ή επικύρωσις των κατά το ως άνω άρθρον Νομοθετημάτων τούτων γίνεται πάντοτε δια νόμου. Άρθρ.3.-Αι αναφερόμεναι εις την διαδικασίαν της επικυρώσεως ή ακυρώσεως των Νομοθετημάτων των Κυβερνήσεων Κατοχής διατάξεις της υπ’ αριθ. 58 της 26/27 Ιουν. 1945 Συντακτικής Πράξεως «περί εκκαθαρίσεως των Νομοθετημάτων της περιόδου της Ξενικής Κατοχής» καταργούνται. Άρθρ.4.-Η ισχύς του παρόντος άρχεται από της δημοσιεύσεως εις την Εφημερίδα της Κυβερνήσεως. 